Në lidhje me pyetjen tuaj mbi format e dorëzimit të një ankese dhe kohëzgjatjen e shqyrtimit të saj, ju informojmë se Komisioneri për të Drejtën e Informimit dhe Mbrojtjen e të Dhënave Personale, është autoriteti i pavaruar përgjegjës për monitorimin dhe mbikëqyrjen e zbatimit të legjislacionit për të drejtën e informimit dhe legjislacionit për mbrojtjen e të dhënave personale.

Në fushën e të drejtës për informim, ankesa i drejtohet Zyrës së Komisionerit me shkrim dhe mund të dërgohet në një nga tre mënyrat: dorazi, nëpërmjet postës në adresën “*Rruga Abdi Toptani nr. 5, Tiranë”* ose elektronikisht në adresën info@idp.al. Ankesa mund të dërgohet dhe nëpërmjet portalit elektronik [www.pyetshtetin.al](http://www.pyetshtetin.al) (fillimisht duhet të regjistroheni në këtë platformë). Bazuar në nenin 24 të ligjit nr. 119/2014 “Për të drejtën e informimit”, i ndryshuar, përcaktohet se çdo qytetar, kur çmon se i janë shkelur të drejtat e parashikuara nga ky ligj, ka të drejtë të ankohet pranë Zyrës së Komisionerit. Në përfundim të hetimit administrativ, Komisioneri merr vendim brenda afatit 15 ditë pune (ose 30 ditë pune, në rastet e përcaktuara në nenet 53, 91 dhe 92 të ligjit nr.44/2015 “Kodi i Procedurave Administrative të Republikës së Shqipërisë”).

Përsa i përket fushës së mbrojtjes së të dhënave personale, e drejta për t’u ankuar parashikohet në nenin 86 të ligjit nr. 124/2024 “Për mbrojtjen e të dhënave personale” dhe konkretisht: “*Pavarësisht mjeteve të tjera ligjore në dispozicion, administrative ose gjyqësore, çdo subjekt i të dhënave që pretendon se përpunimi i të dhënave të tij personale kryhet në shkelje të këtij ligji****,*** *ka të drejtë të paraqesë ankim pranë Komisionerit, i cili e shqyrton atë në përputhje me dispozitat e Kodit të Procedurës Administrative dhe të këtij ligji”*. Gjithashtu pika 2 e nenit 87 parashikon se “*Pa cenuar mjetet e tjera administrative ose të zgjidhjes jashtëgjyqësore të mosmarrëveshjeve,* ***çdo subjekt i të dhënave, që paraqet ankim sipas nenit 86 të këtij ligji****, ose kërkesë sipas nenit 90 të këtij ligji,* ***ka të drejtë të paraqesë kërkesë padi në gjykatën administrative kompetente kur Komisioneri nuk e shqyrton ankimin*** *ose kërkesën e tij brenda* ***ose nuk e informon subjektin e të dhënave brenda 90 (nëntëdhjetë) ditëve për ecurinë e shqyrtimit të ankesës*** *ose të kërkesës*”. Ankesa për cenim të të dhënave personale i drejtohet Zyrës së Komisionerit dhe bëhet me shkrim. Ankesa mund të dërgohet pranë institucionit në rrugë elektronike, dorazi ose në adresën fizike si më sipër. Afati i shqyrtimit të ankesës përcaktohet sipas dispozitave të ligjit nr. 44/2015 “të “Kodit të Procedurave Administrative të Republikës së Shqipërisë”.